ننګرهار تورخم د عمری پنډغالی کډوالو ته د خوراکی توکو وېش – د عاجل بشری مرستو اغېزناک اقدام نن جمعه د روان سپوږمیز کال د شوال میاشتې په ۲۷ مه نېټه *د افغانی سرې میاشتې* د کارکوونکو او رضاکارانو له لوری د ننګرهار ولایت تورخم ته څېرمه په *عمری پنډغالی* کې د پاکستان څخه راستنېدونکو کډوالو لپاره *۱۵۰۰* خوراکه پاخه خواړه وویشل شول. د خوړو دغه بهیر د محترم مقام له لوری د ټاکل شوی هیئت ښاغلی شیخ عبدالخالق او ښاغلی مولوی شاه بهرام محمد عثمان تر نظارت لاندې ترسره شو. په وېشل شوو خوړو کې وریجې، غوښه، الوګان، سلاد، تصفیه شوې اوبه او ګرمه ډوډۍ شامل وو، چې د خلکو د سمدلاسه اړتیاوو پوره کولو لپاره چمتو شوی وو. راستنېدونکی کډوال په عمری پنډغالی کې له بېلابېلو ستونزو لکه د سرپنا، خوراک، څښاک او روغتیایی خدمتونو له کمښت سره مخ دی، چې د سرې میاشتې له لوری په دې برخه کې پراخ خدمتونه دوام لری. د افغانی سرې میاشتې له لوری د خوراکی توکو دا وېش نه یوازې د کډوالو د سمدلاسه اړتیاوو د پوره کولو لامل شوی، بلکې د دوی د ذهنی سکون او امېد سبب هم شوی. تمه ده چې دا ډول مرستې به په راتلونکی کې هم د خلکو پر ژوند مثبت تاثیر ولری. دا اقدام د خلکو تر منځ د همدردۍ، ملګرتیا او ملاتړ احساس لا پیاوړی کړ. د یادونې وړ ده چې د افغانی سرې میاشتې له لوری په تېرو ۱۴ ورځو کې ۲۱۰۰۰ خوراکه پاخه خواړه وېشل شوی، او په ورځنی ډول د ۳۰۰ کورنیو لپاره د پاکو اوبو برابرول هم دوام لری. *چېرې چې اړتیا وی، هلته سره میاشت شتون لری*